Laki vuoden 1918 kapinan johdosta kurinpidollisesti tuomittujen armahtamisesta
Suomen asetuskokoelma 21/1924.

L a k i

vuoden 1918 kapinan johdosta kurinpidollisesti

tuomittujen armahtamisesta.

Annettu Helsingissä, 25 päivänä tammikuuta 1924.

___

  Eduskunnan päätöksen mukaisesti säädetään täten:

1 §.

Vuoden 1918 kapinan johdosta kurinpidollisesti erotetut valtion virka- ja palvelusmiehet armahdetaan sikäli, että, jos he, jotka erottamispäätöksestä huolimatta saattavat hakemuksesta uudelleen päästä valtion palvelukseen, jälleen saavat tai ovat saaneet valtion toimen, heille myönnetään oikeus tässä toimessaan lukea hyväkseen entinen palvelusaikansa palkkionkoroituksiin ja valtiolta tulevaan eläkkeeseen nähden samoin kuin muille saman laitoksen toimessa oleville. Niiltä, joille kapinan johdosta on kurinpidollisesti annettu varoitus, on tämä varoitus nimikirjasta tahi sitä vastaavasta luettelosta poistettava.

2 §.

Ne kurinpidollisesti erotetut, jotka täysinpalvelleina olisivat erottamisen tapahtuessa olleet oikeutetut valtion eläkkeeseen, ovat oikeutetut saamaan täyden eläkkeen tämän lain voimaan tulemisesta lukien.

3 §.

Leskille ja kuusitoista vuotta nuoremmille lapsille, joita kurinpidollisesti tätä ennen tapahtuneen toimesta erottamisen jälkeen kuolleet virka- ja palvelusmiehet ovat jälkeensä jättäneet, myönnetään valtion varoista kohtuullinen eläke valtioneuvoston harkinnan mukaan.

Tätä kaikki asianomaiset noudattakoot.

Helsingissä, 25 päivänä tammikuuta 1924.

Tasavallan Presidentti

K. J. STÅHLBERG.

Oikeusministeri F. O. Lilius.

</div>

Armahduskirjat